ועדת הכנסת, כנסת 20, פרוטוקול מספר 244, 2017-04-25 14:30

יואב קיש: שלום.

יואב קיש: אני פותח את הישיבה.

יואב קיש: אנחנו ביום מיוחד בפגרה.

יואב קיש: הועבר לנו מהמליאה נושא קביעת ועדה לדיון בהצעת חוק השידור הציבורי הישראלי (תיקון מס' 7).

יואב קיש: אני מעלה לדיון את ההצעה להקים ועדה משותפת לדיון לשם הכנה לקריאה שנייה ושלישית.

יואב קיש: אנחנו מציעים שתוקם ועדה משותפת לוועדת הכלכלה וועדת הכנסת.

יואב קיש: הוועדה תהיה בת 16 חברים, שמונה חברים מכל ועדה לפי ההרכב הבא: מטעם ועדת הכלכלה, חברי הכנסת דוד ביטן כיושב-ראש, נורית קורן, שולי מועלם, רועי פולקמן, יעקב אשר, איתן כבל, יעקב פרי ועיסאווי פריג'.

יואב קיש: מטעם ועדת הכנסת חברי הכנסת יואב קיש, אמיר אוחנה, מיקי זוהר, יואב בן צור, רוברט אילטוב, מרב מיכאלי, אחמד טיבי ואיילת נחמיאס ורבין.

דוד ביטן: תגיד מי היושב-ראש.

יואב קיש: אמרתי.

יואב קיש: אני רואה שהוא חושש לכיסאו, אז אני אגיד את זה שוב.

אלעזר שטרן: הוא אמר.

יואב קיש: למען הסר ספק, יושב-ראש הוועדה המשותפת יהיה חבר הכנסת דוד ביטן, בראשות ועדת הכלכלה, בראשות דוד ביטן.

יואב בן צור: מה זה בראשות ועדת הכלכלה?

יואב קיש: כך זה נאמר.

יואב קיש: אני רוצה להסביר איך נערכה הרשימה הזאת, כי נשאלתי למה היחס הוא 10-6 ולמה לא עשינו יחס אחר בין קואליציה לאופוזיציה.

עפר שלח: 14-2 למשל.

עפר שלח: כל דבר שמתחבר ל-16.

אלעזר שטרן: 15-1.

יואב קיש: השאלה מי יהיה האחד הזה.

עפר שלח: אנחנו נבחר לכם.

יואב קיש: אסביר למה זה הגיוני.

אלעזר שטרן: למה ביטן יושב-ראש?

דוד ביטן: כי זה בראשות הכלכלה, ואני חבר בוועדת הכלכלה.

יואב קיש: נדבר על ה-10-6 ואחרי זה נשמע את החברים.

יואב קיש: נעשה רשימת דיבור, כולם יירשמו.

יואב קיש: תרשמי את כל הנוכחים, ועל חשבוני תוסיפי את מרב מיכאלי.

יואב קיש: ועדה משותפת מוקמת משמונה חברים בכל ועדה, וכשאנחנו ניגשים להקים אותה, צריך למצוא איזון בתוך אותה ועדה.

יואב קיש: האיזון היה 5 חברי קואליציה, 3 חברי אופוזיציה.

יואב קיש: זה ייצר את ה-10-6 הזה שיש בו הטיה לא כזאת גדולה, אם מסתכלים על יחסי הכוחות.

יואב קיש: אם אני רוצה לדייק, כל סיעה מקבלת נציג אחד, המחנה הציוני מקבלים 3 נציגים והליכוד 5 נציגים.

יואב קיש: יש פה קצת שינוי מהיחסים.

יואב קיש: חלוקת הקואליציה היא מקובלת כמובן.

עפר שלח: להגיד שזה לא מוטה זה יפה.

עפר שלח: הליכוד הוא פי קצת פחות משלושה מאתנו.

עפר שלח: זאת אומרת, ביחס של 1 ל-5, זה יחס של 1 ל-3.

דוד ביטן: זה בתוך הקואליציה.

עפר שלח: אני הייתי חבר בוועדה משותפת בעברי.

אלעזר שטרן: עפר לא יודע מתמטיקה של הליכוד.

יואב קיש: עפר, אתן לך זכות דיבור.

אלעזר שטרן: הנה, יש פה כתב כלכלי.

איילת נחמיאס ורבין: אנחנו צריכים עזרה מזרחיה.

יואב קיש: מעכשיו אני קורא לסדר ואני מוציא.

יואב קיש: אף אחד לא מדבר עכשיו.

אלעזר שטרן: קצת סבלנות.

יואב קיש: אין לי סבלנות עכשיו.

יואב קיש: אני רוצה לנהל את הדיון הזה בצורה שאנשים מדברים ומקשיבים, ולא בצעקות.

עפר שלח: כל ההתנהלות בדיון של החוק הזה היא חרפה.

יואב קיש: עפר, אני קורא אותך לסדר פעם ראשונה.

עפר שלח: מאה אחוז.

עפר שלח: בואו נדבר כמו בני-אדם.

עפר שלח: יפה.

יואב קיש: אני רוצה להזכיר לכם שגם פה, בוועדת הכנסת, היחס של הכוחות הוא 11:6 לטובת הקואליציה.

יואב קיש: אז אנחנו לא עוסקים פה בדברים מופרכים.

יואב קיש: אפשר לדבר שזה נוטה לטובת הקואליציה.

יואב קיש: נכון, מקבל.

יואב קיש: להגיד שזה פה מופרך, אני לא מסכים עם האמירה הזאת.

דוד ביטן: גם היו ועדות שהקמנו ב - - -

יואב קיש: דוד, לא להפריע.

יואב קיש: עכשיו אף אחד לא מפריע.

יואב קיש: יש זכות דיבור, אני רוצה שתירשמו ואני סוגר את הרשימה.

יואב קיש: אני קורא את רשימת הדוברים: אלעזר שטרן, רוזנטל, שלח, מרב ואיילת.

יואב קיש: יש עוד מישהו שרוצה לדבר?

יואב קיש: מאיר.

יואב קיש: הרשימה נסגרה.

יואב קיש: ראשון הדוברים, אלעזר שטרן.

אלעזר שטרן: לפני זה, שאלה לארבל.

אלעזר שטרן: אני לא הבנתי את העברית של היושב-ראש.

אלעזר שטרן: האם יש תקדים לזה שמוקמת ועדה, אפילו כאילו ועדה, שהיושב-ראש הוא לא יושב-ראש הוועדה או אחת הוועדות?

יואב קיש: זה זמן הדיבור שלך, דרך אגב.

אלעזר שטרן: לא, זו שאלה.

יואב קיש: אני לא אפשרתי.

<ארבל אסטרחן: אין עם זה בעיה.

אלעזר שטרן: שאלתי מתי בפעם האחרונה הוקמה ועדה כזאת.

יואב קיש: אני אגיד לך.

יואב קיש: בתאגידי המים הוקמה ועדה משותפת לכלכלה ופנים בראשות ביטן לפני חודש.

אלעזר שטרן: ביטן הוא היושב-ראש האולטימטיבי?

יואב קיש: זה האחרון שהיה.

עפר שלח: יש או יו"ר ועדה או ביטן.

דוד ביטן: לא מזמן מינינו ועדה משותפת לתאגיד המים.

מיקי רוזנטל: ביטן, אתה תאגיד בפני עצמך.

יואב קיש: בכל מה שקשור לתאגידים אנחנו שמים את ביטן.

דוד ביטן: יש דבר כזה תאגיד יש עתיד?

אלעזר שטרן: הוא בראשותך, דוד.

יואב קיש: אני נותן לך עוד דקה, בגלל ההפרעות.

אלעזר שטרן: עוד לא התחלתי.

עפר שלח: זה שטרן, יואב.

עפר שלח: תאמין לי, יעלה פחות אם תיתן לו לדבר.

יואב קיש: הוא חבר ועדה ותיק פה, יש לי ניסיון אתו.

יואב קיש: בבקשה.

אלעזר שטרן: לאור הניסיון שלך עם חבר הכנסת שטרן, הוא שאל בבוקר את נציג הממשלה למה רק 15 יום זה לא מספיק, והאם בזלזול המתמשך שלך בזמן של חברי הכנסת יכול להיות שתבקשו 30 יום.

אלעזר שטרן: פתרת את הסוגיה הזאת כך, ושמעתי שדיברתי במליאה שיכול להיות שתרצו 30 יום.

יואב קיש: אגיד לך בצורה הכי פשוטה.

יואב קיש: מצד אחד מתלוננים שהכנסת וחברי הקואליציה הם בובות, הם רק מרימים יד, אין להם שיקול דעת.

יואב קיש: מצד שני אני אומר לך שאני ראיתי גם מהדיון בבוקר את המורכבות, וגם המורכבות האובייקטיבית שלי, מימוש הצעת החוק הזאת.

יואב קיש: לא נראה לי נכון לעשות את זה רק בשבועיים.

יואב קיש: נראה לי שצריך להוסיף עוד זמן.

יואב קיש: אני אהיה בוועדה שתוקם, אני מתכוון להגיד את הדבר הזה, לבקש מחברי הוועדה בכנסת לתמוך בהצעה הזאת.

יואב קיש: כמובן שיהיו שיקולים, נשמע את האוצר, זו הצעה תקציבית, יש לזה משמעות.

יואב קיש: נשמע את שאר החברים.

יואב קיש: זה משהו שכחבר כנסת אני מעלה, שזה תפקידו של הבית הזה.

יואב קיש: אז מצד אחד אי-אפשר לבוא ולהתלונן על הבית הזה: אתם לא עושים כלום, אתם רק יס-מנים.

יואב קיש: ומצד שני, כשמחליטים לשנות, לבוא להגיד: דברו לעניין.

אלעזר שטרן: אתה בוועדה הזאת לא עוד חבר כנסת, אתה יושב-ראש הוועדה.

אלעזר שטרן: אתה הבאת, לא מישהו אחר הביא, לא ראש הממשלה ולא נציג הממשלה, אתה הבאת לוועדה בקשה ל-15 יום.

יואב קיש: לא, הממשלה הביאה.

אלעזר שטרן: לוועדה אתה הבאת את זה.

יואב קיש: לא.

יואב קיש: הבקשה הייתה של הממשלה.

אלעזר שטרן: אבל אתה הבאת את זה לוועדה.

אלעזר שטרן: אני שואל האם לא יכולת לקחת בבוקר את מה שיש לך עכשיו, במיוחד בשאלה שלי, ולהגיד לממשלה שיביאו ל-30 יום.

אלעזר שטרן: כי 15 יום, מהניסיון שלי, אני יודע שזה לא יספיק, ואני לא רוצה לזלזל בחברי הוועדה שלי.

אלעזר שטרן: כי הבאתי אותם הבוקר ב-09:00, כמובן שבאו בעיקר חברי אופוזיציה, ואמרת להם 15 יום.

אלעזר שטרן: האם תביא אותנו ביום הזיכרון לחללי צה"ל עוד פעם ותגיד לנו שעכשיו צריך 30 יום?

אלעזר שטרן: אין זמן.

אלעזר שטרן: למה לא הבאת בבוקר או לא תביא עכשיו 30 יום?

דוד ביטן: זה לא קשור לוועדה.

רועי פולקמן: אלעזר, תשאיר משהו למתח לפרק הבא.

אלעזר שטרן: אין מתח.

יואב קיש: רועי, אני קורא אותך לסדר פעם ראשונה.

דוד ביטן: זה לא בוועדה הזאת.

יואב קיש: ביטן, אני קורא אותך לסדר פעם ראשונה.

איילת נחמיאס ורבין: - - - עוד שבועיים?

יואב קיש: איילת, אני קורא אותך לסדר פעם ראשונה.

יואב קיש: תודה לך על דבריך.

יואב קיש: זמנך הסתיים.

יואב קיש: אני אענה לך על זה בסיום הישיבה.

יואב קיש: חבר הכנסת מיקי רוזנטל.

אלעזר שטרן: אתה לא עונה לי?

יואב קיש: אני אענה לך בסוף.

רועי פולקמן: אומרים שזה ספין.

איילת נחמיאס ורבין: אתם יודעים שיש עכשיו צעצוע חדש של ילדים שנקרא "ספינר"?

יואב קיש: חבר הכנסת מיקי רוזנטל ברשות דיבור.

יואב קיש: מי שיפריע לי ייקרא לסדר.

דוד ביטן: מיקי, עזוב, אנחנו נהיה בטלוויזיה ביחד, בשביל מה אתה צריך?

יואב קיש: ביטן, אני קורא אותך לסדר פעם שנייה.

יואב קיש: אני לא רוצה שתדברו.

עפר שלח: ועוד פעם בשביל התאגיד, דוד.

יואב קיש: עפר, אני קורא אותך לסדר פעם שנייה.

יואב קיש: די, תנו למיקי לדבר.

עפר שלח: מה, עכשיו אסור להגיד משפט?

יואב קיש: אני לא צוחק.

יואב קיש: אנחנו מנהלים פה דיון.

יואב קיש: מספיק, תנו למיקי רוזנטל לדבר.

יואב קיש: תודה.

איילת נחמיאס ורבין: סליחה, רק לכם מותר לזלזל בנו?

יואב קיש: איילת, פעם שנייה בבקשה.

מיקי רוזנטל: הליך החקיקה הזה הוא בושה וכלימה.

מיקי רוזנטל: אתם מתנהלים כמו בריונים בשוק ולא כמו חברי כנסת ולא כמו קואליציה.

מיקי רוזנטל: בשלושה החודשים האחרונים הצעתם לפתוח את התאגיד, לסגור את התאגיד, לפצל את התאגיד, לגמד את התאגיד, לחתוך את התאגיד, לטחון את התאגיד וכו'.

מיקי רוזנטל: אין פה שום רעיון שהוא לטובת התאגיד או לטובת הציבור.

מיקי רוזנטל: הכול גחמות אישיות, מגעילות ודוחות, ואינטרסים אישיים.

דוד ביטן: תביא את זה לוועדה.

מיקי רוזנטל: עכשיו אני מדבר ואתה שותק.

יואב קיש: אתה כל פעם תוקע את הדיון.

יואב קיש: תראה מה עשית באמירה הזאת.

אלעזר שטרן: למה לא תקרא לו פעם שלישית?

יואב קיש: אני עוד רגע אקרא.

מיקי רוזנטל: המטרה היא רק אחת, ולא חשוב איך קוראים לזה, והיא להפוך את העיתונאים בתאגיד וברשות השידור ליס-מנים או לעיתונאים מפוחדים.

מיקי רוזנטל: לא יעזור לכם.

מיקי רוזנטל: גם בתנ"ך ניסו לסתום את הפה לירמיהו וניסו לסתום את הפה ליחזקאל.

מיקי רוזנטל: העיתונאים יעשו את עבודתם ויבקרו את השלטון.

מיקי רוזנטל: כל שלטון, אגב, לא רק את השלטון של הליכוד.

מיקי רוזנטל: הם עשו את זה כאשר העבודה הייתה בשלטון וזה תפקידם.

מיקי רוזנטל: אתם לא מבינים את זה ואתם רוצים לעשות מכשיר תעמולה של ראש הממשלה.

מיקי רוזנטל: לא יעזור לכם כל הסיבובים האלה, ונעשה תאגיד כך ונעשה כך ונבלף ונרמה ונשקר עד אין סוף.

מיקי רוזנטל: זה לא יעזור לכם כלום.

מיקי רוזנטל: בסוף עיתונאים עושים את מלאכתם ואומרים את האמת, והאמת העגומה היא שאתם לא יודעים מה שאתם רוצים.

מיקי רוזנטל: אתם פוגעים בתאגיד, אתם פוגעים בשידור הציבורי ואתם פוגעים בדמוקרטיה הישראלית.

מיקי רוזנטל: אין לזה שום תיאור אחר.

מיקי רוזנטל: כל השאר זה קשקושים וגבבים של מילים וערמות של אשפה שאתם מוכנים לשפוך על אנשים ולזהם אותם, ובעיקר לדרוס את הכנסת.

מיקי רוזנטל: אנחנו עומדים פה, ועדה של 16-10, שאתם כל כך רועדים ופוחדים שלא יצביעו אתכם שאתם רוצים לייצר רוב מלאכותי שאין לכם.

מיקי רוזנטל: הבן שלי פרופסור למתמטיקה, עוד לא שמעתי שיש מצב שהיחס של הכנסת זה 67-53 בקואליציה, ואתם עושים כאילו יחסי הכוחות פה הם 80-40.

מיקי רוזנטל: זה פשוט בושה וחרפה.

מיקי רוזנטל: אין לכם שום כבוד עצמי, ואני רק מאחל לכם שתבואו לאופוזיציה.

מיקי רוזנטל: אנחנו נתנהג אתכם יותר בעדינות.

יואב קיש: תודה.

יואב קיש: חבר הכנסת עפר שלח, בבקשה.

דוד ביטן: 20 פעם הוא אמר את המילה בושה.

מיקי רוזנטל: תאמין לי שזה מעט מדי, מה שאמרתי.

דוד ביטן: ההתנהגות שלך היא בושה.

יואב קיש: ביטן, אחרי שלח אני בטוח שיהיה לך עוד דברים להוסיף.

יואב קיש: בבקשה, עפר שלח, זכות הדיבור שלך.

דוד ביטן: אתם זוכים במנדטים רק בגלל - - -

מיקי רוזנטל: אתם עוסקים בגורלות של אנשים, מה אתה עושה לי פופוליטיקה על הגב של כולם?

מיקי רוזנטל: בסוף זה אנשים.

מיקי רוזנטל: בסוף זה אנשים.

מיקי רוזנטל: תתבייש לך.

יואב קיש: מיקי, דיברת.

דוד ביטן: בכולם טיפלנו.

איילת נחמיאס ורבין: לא נכון.

איילת נחמיאס ורבין: השר לוין אמר במליאה שזה לא נכון.

יואב קיש: עפר, אתה עוד לא בזכות דיבור.

יואב קיש: אני נותן דקה לכל מי שרוצה לצעוק, לצעוק עכשיו.

יואב קיש: אחרי הדקה הזאת אני מוציא החוצה.

יואב קיש: יש לך דקה, ביטן, לצעוק.

דוד ביטן: דווקא אני לא רוצה לצעוק.

מכלוף מיקי זוהר: כשמדברים על אנשים ועל גורלות של עובדים, מה עם העובדים של רשות השידור שעוד צריכים ללכת הביתה?

מרב מיכאלי: תשאל את ראש הממשלה שלך, שביטל הסכם חתום אתם באופן חד-צדדי וסירב במשך שנה לנהל אתם משא-ומתן.

מרב מיכאלי: זה תשאל את ראש הממשלה שלך, שזרק אותם לכלבים והיום משתמש בהם כמו בשר תותחים.

יואב קיש: אפשר לצעוק, כל מי שרוצה.

מכלוף מיקי זוהר: אז אתם מפקירים אותם עכשיו?

איילת נחמיאס ורבין: אנחנו מפקירים אותם?

דוד ביטן: איפה הייתם כשהגשתי בקשה לביטול?

דוד ביטן: אם הייתם הולכים אתי, כל רשות השידור הייתה היום עומדת.

דוד ביטן: את יודעת את זה.

איילת נחמיאס ורבין: מה קרה לך?

איילת נחמיאס ורבין: על מה אתה מדבר ביטול?

איילת נחמיאס ורבין: הממשלה הודיע את זה - - -

עפר שלח: ראש הממשלה החליט, דוד?

עפר שלח: ב-48 שעות הוא שינה את דעתו חמש פעמים.

עפר שלח: הוא לא ממש החליט.

דוד ביטן: ראש הממשלה תמך, אבל זה לפיד - - -

יואב קיש: אוקיי, חברים.

יואב קיש: הסתיימה הדקה.

עפר שלח: אני מדבר אתך לפני שבועיים, דוד, לא בכנסת הקודמת.

עפר שלח: תעיפו את ברוך שי.

עפר שלח: אני היחיד בחדר הזה שיודע מי זה ברוך שי.

יואב קיש: הסתיימה הדקה.

איילת נחמיאס ורבין: זו דווקא שיטה טובה.

יואב קיש: אני לא יודע אם זה עובד, כי אני רואה שזה קצת מביא לסערת רגשות גדולה מדי.

יואב קיש: בואו נחזור לעניין.

יואב קיש: עכשיו אני מבקש לנהל את הדיון הזה ברצינות.

מרב מיכאלי: הדיון הזה מתנהל מאוד ברצינות.

יואב קיש: נתתי לאנשים להוציא קיטור, אבל אני מבקש עכשיו לא להפריע.

יואב קיש: מי שיפריע עכשיו יצא החוצה.

יואב קיש: בבקשה, עפר שלח, שלוש דקות לרשותך.

עפר שלח: קודם כל אני אומר לך, יואב, ואני אומר לך באמת בידידות.

עפר שלח: ישבתי בחדרים האלה גם כחבר קואליציה וחבר הנהלת קואליציה.

עפר שלח: הכנסת הקודמת, יודע כל מי שהיה כאן, הייתה קואליציה עם הרבה יותר חילוקי דעות בתוכה מאשר הקואליציה הנוכחית, והרבה יותר ריבים.

עפר שלח: אבל שני דברים הקואליציה הזאת לא עשתה.

עפר שלח: היא נתנה פתחון פה לאופוזיציה לשעות.

עפר שלח: תגיד לך ארבל, יגיד לך רוברט שהיה אתנו, יגיד לך אלעזר שטרן.

עפר שלח: שלושתנו היינו חברי קואליציה, שעות ישבנו ושמענו אנשים, ואנשים צעקו ואנשים הגישו הסתייגויות ואנשים עשו "נושא חדש".

עפר שלח: כי לטקס שקורה פה יש חשיבות, והטקס שקורה פה לא נרמס בצורה כזאת.

עפר שלח: כשהקמנו את ועדת שקד על נושא סופר-טעון, שיש היום חילוקי דעות בתוך הקואליציה עליו, הרוב היה 5:3, והיו דברים שהיינו צריכים להעביר אותם עם האופוזיציה מפה והקואליציה משם.

עפר שלח: האמן לי, אני האיש שהעברתי את זה, הזעתי מסמרים.

עפר שלח: אבל כיבדתי את הטקס של הבית הזה.

עפר שלח: תשאל את זאב אלקין, שהיה יו"ר הקואליציה בכנסת הקודמת, ואת יריב לוין, שהיה יו"ר הקואליציה.

עפר שלח: הם לא בנו כל פעם איזשהו מבנה חדש, מומצא מחדש, עם איזה רוב, כי הם פחדו שמשהו לא יעבוד.

עפר שלח: התמודדנו כמו שמתמודדים בכנסת.

עפר שלח: ולהתמודד בכנסת זה גם לשמוע בסבלנות אנשים ולתת להם לדבר.

עפר שלח: בוועדות לא נותנים אזהרה ראשונה ושנייה, בוועדות נותנים לדבר ונותנים לצעוק.

עפר שלח: אני אומר לך, ליצמן היה צועק שלוש שעות רצוף, ושמענו אותו.

עפר שלח: יש לי תמונה ששטרן צילם את ליצמן צועק.

עפר שלח: אתה נהיה חירש מהתמונה.

עפר שלח: אז אני לא מבין מה ההיסטריה פה.

עפר שלח: הרי בסוף יש לכם רוב, אתם תנצחו, אתם תשיגו מה שאתם רוצים.

עפר שלח: תכבדו את ההדר של הבית הזה.

עפר שלח: ההערה השנייה שלי היא לייעוץ המשפטי.

עפר שלח: ארבל, את יודעת שאני מכבד אותך מאוד מאוד.

עפר שלח: זה שאתם נותנים יד פעם אחר פעם לדברים שיכול להיות שחלקם מותרים על-פי התקנון, אבל הם רמיסה – ועדה משותפת שבראשה עומד מישהו שהוא לא יו"ר הוועדה.

עפר שלח: בפעם הראשונה לאחרונה בג"ץ התערב בתהליך של הכנסת בגלל פרוצדורה.

עפר שלח: הוא אמר לנו, הוא אמר לכם: הכנסת ה-20 מתנהגת בצורה שהיא חסרת תקדים, עד כדי שאנחנו גורמים לכל הצדדים פה, כולל בג"ץ, לעבור את הקווים שלהם.

עפר שלח: אל תעברו את הקווים שלהם.

עפר שלח: תנהלו את הדיון הזה כמו שצריך, תקימו את הוועדה הזאת כמו שצריך, שימו בראשה אדם שהוא יו"ר של אחת הוועדות בכנסת.

עפר שלח: תנו לה את הזמן שלה, תנו את הזמן להתווכח בה, להעלות הסתייגויות, לעשות את הטקס הפרלמנטרי.

עפר שלח: דוד, לא רק התוצאה חשובה.

עפר שלח: בבית הזה לא רק מבחן התוצאה קובע, כי אם מבחן התוצאה קובע אז לא צריך לבוא לפה.

עפר שלח: יש לכם רוב.

עפר שלח: בואו נעשה את הדבר הזה.

אורן אסף חזן: - - -

עפר שלח: שב בשקט אתה בכלל.

עפר שלח: אתה מפריע כל פעם שאתה נכנס.

יואב קיש: חברים, לא להפריע.

אורן אסף חזן: חינוך שכחת.

אורן אסף חזן: מה זה הדיבור הזה?

אורן אסף חזן: מה זו היהירות הזאת?

יואב קיש: אורן, הוא בזכות דיבור.

יואב קיש: לא מפריעים.

אורן אסף חזן: לא משנה.

אורן אסף חזן: "שב בשקט" שיגיד לילדים שלו.

יואב קיש: זכות הדיבור עכשיו של ביטן.

יואב קיש: בבקשה.

דוד ביטן: קודם כל, אני לא מסכים אתך.

דוד ביטן: כיוון שאנחנו תמיד מאפשרים, ואנחנו לא מונעים את הנושא של זכות הדיבור לא במליאה ולא בשום מקום.

דוד ביטן: הפעמים שהשתמשנו בתקנה 98, אפשר לספור אותן על יד אחת.

מרב מיכאלי: אמורים לא להיות יכולים לספור אותן בכלל.

דוד ביטן: במקרה הזה אין לנו ברירה, וכאשר נהיה בדיון הזה אז נתייחס לזה.

דוד ביטן: 10-6 במקרה הזה נוצר מהאילוצים של הקמת ועדה משותפת.

דוד ביטן: יכולתי לבקש להקים ועדה מיוחדת, שם יכולתי לתת יחס אחר.

דוד ביטן: יכול להיות שהיינו עושים 9-6 או משהו כזה.

דוד ביטן: אבל ברגע שעושים ועדה משותפת, שהאילוצים האלה של הקמת ועדה משותפת מחייבים אותנו לכל מיני דברים, לא נותרה לי ברירה אלא לעשות את זה 10-6.

דוד ביטן: אני גם לא רואה מה הבעיה.

דוד ביטן: בסך הכול זה לא משנה אם הרוב שלי בהחלטות הוועדה זה 10-6 או 9-7.

עפר שלח: זה משנה למראית העין הפרלמנטרית.

עפר שלח: לכבוד שלך ולי יש לבית הזה.

דוד ביטן: יש לי כבוד לבית הזה.

דוד ביטן: אין לי בעיה של כבוד.

דוד ביטן: אנחנו הולכים לקראת האופוזיציה בדברים שפעם לא הלכו לקראתה.

דוד ביטן: במושב הזה כן הולכים לקראתה.

דוד ביטן: אני מזכיר לך את נושא החקיקה שאנחנו עושים את זה כל הזמן ועוד נושאים.

דוד ביטן: אז להגיד שאנחנו לא מעריכים את האופוזיציה, זה לא מדויק.

דוד ביטן: אני חוטף ביקורת בתוך הליכוד על כך שאני הולך לקראת האופוזיציה יותר מדי, ואני מקבל את הביקורת הזאת במובן הזה שאני חייב ללכת לקראת האופוזיציה במקום שאני יכול.

דוד ביטן: לא אגיד לך כמה הצעות אני עצרתי בכל הקשור ליחס בין האופוזיציה לקואליציה.

דוד ביטן: הפעם הזאת, באילוץ הזה שקיבלתי את העמדה של יושב-ראש הכנסת שהוא לא בעד ועדות מיוחדות, למרות שבנושא הזה הכנסת הקודמת הקימה ועדה מיוחדת.

דוד ביטן: גם הכנסת הזאת הקימה ועדה מיוחדת בראשות צחי הנגבי.

דוד ביטן: בעניין הזה לא הייתה לי ברירה ולכן עשיתי את זה.

עפר שלח: רק בהבדל אחד.

עפר שלח: הוועדה המיוחדת הקודמת דנה בכל החוק כולו.

עפר שלח: פה אנחנו מקימים ועדה בשביל סעיף קטן.

עפר שלח: עפר, אני מבין שאתה רוצה להיות ענייני, אבל אנחנו לא בדו-שיח.

דוד ביטן: הוקמה ועדה בראשות צחי הנגבי.

דוד ביטן: היושב-ראש פנה, אמרתי בסדר, נקים משותפת.

דוד ביטן: באילוץ של המשותפת נוצר מצב שאי-אפשר ללכת על 9-6, כי זה 15.

עפר שלח: 9-7.

דוד ביטן: 9-7 זה צפוף מדי.

יואב קיש: תודה רבה.

יואב קיש: רשימת הדוברים היא חברת הכנסת מרב מיכאלי, חברת הכנסת איילת נחמיאס ורבין, חבר הכנסת מאיר כהן וחבר הכנסת מיקי זוהר.

יואב קיש: הרשימה נסגרה.

יואב קיש: חברת הכנסת מרב מיכאלי, בבקשה.

מרב מיכאלי: תודה, אדוני.

מרב מיכאלי: עם כל הכבוד להסברים על החישובים, אפשר היה להגיע באותה רשימת הוועדה המשותפת ל-8-6 וזה היה הרבה יותר הגון, הרבה יותר ראוי, הרבה יותר הגיוני.

מרב מיכאלי: התפיסה של הקואליציה במונחים של טוב ורע – מה שעובד לטובת הקואליציה זה טוב, ומה שלא עובד לטובת הקואליציה זה רע.

מרב מיכאלי: מה שעובד לטובת הקואליציה זה הגיוני, ומה שלא משרת את הקואליציה לא הגיוני, וכן הלאה.

מרב מיכאלי: לכן כל הדיון הוא משובש מהעומק שלו, מהיסוד.

מרב מיכאלי: כל האירוע הוא הזוי.

מרב מיכאלי: כמו שחזרנו ואמרנו, להתכנס בין יום השואה לבין יום הזיכרון במיוחד בשביל לדחות בשבועיים משהו שאתם הולכים לעוות אותו אחרי שכבר דחיתם אותו פעם אחת, אחרי שכבר סגרתם שידור ציבורי אחד, מתוך מאמץ להחריב את השידור הציבורי העתידי, ועכשיו גם לעשות את זה בצורה כל כך דורסנית.

מרב מיכאלי: אמרתי היום לדוד שלא צריך אופוזיציה, זה כבר לא חשוב.

מרב מיכאלי: זה בלתי נסבל.

מרב מיכאלי: אפילו מראית העין כבר לא חשובה לכם.

מרב מיכאלי: זה מדהים.

יואב קיש: תודה.

יואב קיש: חברת הכנסת איילת נחמיאס ורבין, בבקשה.

איילת נחמיאס ורבין: אחרי כל הצעקות, אני רוצה קודם כל למחות על משהו שאמרתי אותו גם בבוקר, אמרתי אותו גם במליאה ואני אומר אותו שוב.

איילת נחמיאס ורבין: כשהיו סיבות אמיתיות לחשוב שהתאגיד איננו מוכן לשידור, אנחנו באנו והתגייסנו יחד עם הקואליציה ואמרנו שצריך לדחות את תחילת השידורים.

איילת נחמיאס ורבין: זה קרה כמה פעמים בשנתיים האחרונות.

איילת נחמיאס ורבין: התייחסנו לרמת המוכנות של התאגיד במלוא הרצינות.

איילת נחמיאס ורבין: עכשיו לבוא אלינו בטענות ולהגיד לנו: למה אתם לא התגייסתם כדי לעזור לנו לסגור את התאגיד?

איילת נחמיאס ורבין: סליחה, הכנסת הקודמת, הממשלה בראשות אותו בן-אדם, הקימה את התאגיד, מעכה את עובדי רשות השידור בכלל בלי למצמץ.

איילת נחמיאס ורבין: עכשיו כל מה שנותר לה זה גם למעוך קצת את עובדי התאגיד ונגמר הסיפור, אולי בכלל בלי עובדים.

איילת נחמיאס ורבין: עכשיו כמבקשים להקים את הוועדה המיוחדת או הלא מיוחדת הזאת, אני מודה ומתוודה ששום דבר מיוחד אין בוועדה הזאת חוץ מזה שהקואליציה באמת רוצה לנסות להעביר את הדברים בצורה הכי פשוטה.

איילת נחמיאס ורבין: איך אמר פולקמן?

איילת נחמיאס ורבין: נשאיר את פרק ב' של הדחייה הפוטנציאלית לשלב הבא.

איילת נחמיאס ורבין: אתם מבינים לבד שב-10-6 אתם בסך הכול רוצים להשאיר לעצמכם מרווח תמרון.

איילת נחמיאס ורבין: התוכניות של חברי הכנסת באופוזיציה, זה ברור בעליל שלא מעניינות אתכם, אבל כנראה שאת חברי הכנסת מהקואליציה והתוכניות שלהם לבג"ץ כן מעניינות אתכם.

איילת נחמיאס ורבין: אין לכם שום עניין בתהליך, איך התהליך נראה, איך זה נשמע, איך זה מריח.

איילת נחמיאס ורבין: מחיאות כפיים, אתם תקימו את הוועדה, איזה יופי, נהדר.

איילת נחמיאס ורבין: ומה אחרי זה?

איילת נחמיאס ורבין: כלום עם שום דבר, חברים.

איילת נחמיאס ורבין: אתם מבינים בסופו של דבר שאתם תביאו לתוצאה.

איילת נחמיאס ורבין: שאלו אותי היום מה רוצה הממשלה.

איילת נחמיאס ורבין: איזה תאגיד רוצים.

איילת נחמיאס ורבין: שאלו אותי שאלה עניינית וניסיתי לענות תשובה עניינית.

איילת נחמיאס ורבין: והתשובה העניינית היא שאתם לא יודעים, אתם רק רוצים גוף שאתם יכולים לנהל אותו בלי לשלוט בו, וזה מה שרוצה ראש הממשלה.

איילת נחמיאס ורבין: אז לפחות אמרתי, אל תזרו חול בעיני הציבור, תגידו את האמת.

איילת נחמיאס ורבין: ולכן זה 10-6, רק כדי להשאיר לכם מרווח תמרון.

איילת נחמיאס ורבין: אין לזה שום חשיבות אחרת.

איילת נחמיאס ורבין: אני רוצה לחזק את דברי חברתי, בואו נבטל את הוועדה בכלל.

איילת נחמיאס ורבין: למה צריך ועדה?

יואב קיש: תודה רבה.

אורן אסף חזן: אדוני היושב-ראש, מתעסקים כל כך הרבה בוועדה, למה בעובדים של השידור הציבורי לא התעסקו כל כך הרבה?

איילת נחמיאס ורבין: דיברתי רק על העובדים.

אורן אסף חזן: אני לא תוקף אותך, איילת.

אורן אסף חזן: חלילה.

יואב קיש: אנחנו עוברים לשני הדוברים האחרונים.

יואב קיש: חבר הכנסת מאיר כהן, בבקשה.

מאיר כהן: דוד, אתם לא מזלזלים באופוזיציה, אתם מזלזלים בעצמכם.

מאיר כהן: אני רוצה לשאול אותך.

מאיר כהן: אתה אמרת: אנחנו לא מזלזלים באופוזיציה.

מאיר כהן: אני לא מרגיש שאתם מזלזלים באופוזיציה, אבל מותר לי להגיד לכם כאשר אתם מזלזלים בעצמכם.

מאיר כהן: אתם הופכים לאט-לאט גם את הוועדה הזאת וגם את עצמכם, אם מותר לי להעיר לכם בפורום מצומצם, למשרתיהם של אדונים.

מאיר כהן: אבל התופעה במנהיגות שלא הייתה הרבה מאוד שנים בכנסת ישראל.

מאיר כהן: אני מעריך אותך, אני מעריך את יואב קיש, טייס בחיל האוויר, גם את אורן חזן אני מעריך, אבל אני שואל את עצמי האם באמת בכל הזדמנות כשמשהו רץ בראשו של ראש הממשלה אתם מתייצבים בלי לשאול את עצמכם מה האינטגרטי שלך, מה האינטגרטי של יואב.

דוד ביטן: - - -

יואב קיש: אל תענה לו.

יואב קיש: אני לא מוכן להתפרצויות.

מאיר כהן: הוועדה הזאת היא ועדה מכובדת.

מאיר כהן: אני קורא עכשיו ב-ynet שיו"ר הוועדה מתכוון - - -

יואב קיש: אמרתי את זה פה בוועדה.

אלעזר שטרן: בבוקר לא אמרת לי כששאלתי את השאלה הזאת.

מאיר כהן: הוא מבקש עוד הארכה של 15 ימים.

מאיר כהן: הרי מה אתם עושים.

מאיר כהן: כשאזרח קורא את הדבר הזה ורואה שזימנו את הכנסת בפגרה, ואני לא רוצה להגיד לכם שהעניין הוא חשוב או פחות חשוב, זכותכם הבלעדית, אני מבין את כוחה של הקואליציה, מותר לכם.

מאיר כהן: אבל חובה עליכם לבדוק האם אתם הופכים להיות לבובות.

מאיר כהן: אם אתה רוצה 30 יום, תבוא מראש ותגיד 30 יום.

יואב קיש: זה מה שאמרתי.

יואב קיש: זה בדיוק העניין, שזה לא בובה.

יואב קיש: הממשלה ביקשה 15 ואני רוצה 30.

אלעזר שטרן: אבל אתה הבאת 15.

יואב קיש: אני מתקן.

אלעזר שטרן: אבל אתה בונה ועדה עם 15.

מאיר כהן: אני רוצה לסיים בהצעה אישית אליך, דוד.

מאיר כהן: אני עוקב אחרי הכנסת הרבה מאוד שנים.

מאיר כהן: קח את הנושא הזה של פטור מחובת הנחה.

מאיר כהן: זה דבר שהשתמשו בזה במינונים נכונים שכיבדו.

מאיר כהן: השאירו את הכלי הזה למקרה שהוא היה דרמטי.

מאיר כהן: מה אתם עושים היום?

מאיר כהן: כל יום חקיקה מגיעות בקשות, ואומרים לי חברי כנסת: אנחנו יכולים להשיג פטור מהנחה.

יואב קיש: אתה מערבב שני דברים.

מאיר כהן: אני מאוד מקווה שכחלון, שר האוצר, שזאת ההזדמנות שלי להגיד שהייתי בין אלה שתמכו מאוד בצעדים האחרונים, יעמוד על הרגליים האחוריות ויגיד: אני לא מוכן לדחייה של עוד שבועיים.

יואב קיש: תודה.

יואב קיש: מאיר, רק לשאלתך, צריך להפריד בין שני פטורים.

יואב קיש: יש פטור מחובת הנחה שהוועדה הזאת נותנת לחקיקה ממשלתית.

יואב קיש: אנחנו עושים את זה במשורה, כמו שאמרת.

יואב קיש: לא מעט פעמים סירבתי לשרים מהליכוד, חברים שלי, שביקשו ואמרתי להם: חברים, זה לא מצדיק, וכל מקרה לגופו.

יואב קיש: יעידו על כך גם החברים בוועדה, הם מכירים את זה.

יואב קיש: בנוסף לי כיושב-ראש הוועדה יש סמכות לתת פטור מחובת הנחה לוועדת השרים לחקיקה.

יואב קיש: אנחנו עושים את זה חוק אחד אופוזיציה וקואליציה כל שבוע, אחד ואחד.

יואב קיש: זה נעשה לטובת החברים וחברי הכנסת כדי לקדם במקומות שיש חשיבות לחקיקה מהירה.

יואב קיש: אז אל תערב בין שני הדברים.

יואב קיש: הוועדה הזאת בנושא פטורים לממשלה עובדת במשורה.

מיקי רוזנטל: ב-30 לחודש יוצא שבועות, ואז זה ישרת את הכנסת, ואז יעשו את זה בעוד חודש.

מיקי רוזנטל: הכול מניפולציה ורמאות.

מיקי רוזנטל: שקרים.

דוד ביטן: לא.

מיקי רוזנטל: מה לא?

מיקי רוזנטל: אתה לא יודע שה-30 לחודש יוצא שבועות?

מיקי רוזנטל: אתה מיתמם עכשיו?

מיקי רוזנטל: אתה עובד עלינו?

דוד ביטן: אז תעשה זה לפני כן, ב-27 לחודש.

אלעזר שטרן: למה לא הבאתם 30 יום?

מיקי רוזנטל: ככה אתם מתנהלים בכל הצעת החוק הזאת.

יואב קיש: למה לא אמרתם לממשלה?

מיקי רוזנטל: אתה תביא את זה בשבועות?

מיקי רוזנטל: לא תביא את זה.

מיקי רוזנטל: אז תגיד עוד חודש ועוד חודש.

אלעזר שטרן: זה מה שיהיה?

אלעזר שטרן: אתם רואים שהממשלה הולכת לזלזל בכנסת, אז למה אתם לא אומרים לה 30 יום?

מיקי רוזנטל: בשבוע הבא תביא עוד פעם, ולא תכנס את הכנסת, ואז תגידו לא ידענו, שבועות.

מיקי רוזנטל: אוי, לא היה בלוח השנה שלנו.

דוד ביטן: אין בעיה, נתקן את זה ל-27.

יואב קיש: נכון, זה לא הבעיה.

מיקי רוזנטל: כל פעם משקרים, תופסים אתכם, אתם משנים.

יואב קיש: מיקי, אני קורא אותך לסדר פעם ראשונה.

יואב בן צור: שבועות זה ה-31 בחודש.

יואב בן צור: ה-1 בחודש זה יום אחרי שבועות, אסרו חג.

יואב קיש: מיקי, זה יום אחרי שבועות, מה אתה מתרגש?

יואב קיש: חברים, לגבי השאלה שהעלה מאיר כהן, וגם אלעזר שטרן.

יואב קיש: אחרי זה אחרון הדוברים יהיה מיקי.

יואב קיש: אורן, משפט.

יואב קיש: יוסי יונה פה?

יואב קיש: הוא ביקש גם משפט.

אורן אסף חזן: רק אגיד לחברים מהאופוזיציה - - -

יואב קיש: בקצרה.

יואב קיש: אל תלהיט לי פה את כל הדיון.

אורן אסף חזן: לא, אני אהיה עדין.

אורן אסף חזן: עשיתי מספיק להשבוע.

אורן אסף חזן: אגב, זה לא אני שמלהיט דיונים.

אורן אסף חזן: לא חשוב שמות.

אורן אסף חזן: רק אגיד לחברים מהאופוזיציה, שהלוואי שבמהלך השנתיים שחלפו הייתי רואה אותם נלחמים כך כדי לסייע לנו למצוא פתרון לעובדים ברשות השידור.

מרב מיכאלי: כשאתם באופן חד-צדדי - - -

אורן אסף חזן: אני מבקש, אל תפריעי לי.

אורן אסף חזן: אני חושב שבגילך ובמעמדך את יודעת שלפעמים צריך לשבת בשקט.

אורן אסף חזן: אני חושב שאת צריכה ללמוד את זה כבר במקום שאת נמצאת.

אורן אסף חזן: עצוב לי לראות שכל פעם שזה נוגע בסוף לכוח שלהם, לכיסא שלהם, לעוד מושב, הם ישר באים וצועקים ומוצאים את המקום להטיח בנו שלנו לא אכפת, ורק אותם זה מעניין.

אורן אסף חזן: ועוד דבר אחד, שיעור לאופוזיציה, לחלקים ממנה שעוד לא הפנימו - - -

יואב קיש: אל תלהיט פה את הדיון.

יואב קיש: ביקשת משפט אחד, אמרת, תודה.

יואב קיש: אחרון הדוברים חבר הכנסת מיקי זוהר, בבקשה.

יואב קיש: אוקיי, אנחנו עוברים להצבעה.

יואב קיש: אני רוצה רק להגיד במילה אחת.

יואב קיש: חברים, לא צריך להכניס פה את כל האמוציות סביב הנושא של התאגיד.

יואב קיש: הוועדה הזאת רק אחראית להקמת הוועדה שתדון.

יואב קיש: כל הדיונים שהיו כאן סביב המספרים הם לגיטימיים.

יואב קיש: אני רק רוצה להזכיר לכולם שהרוב של ועדת הכנסת הוא 11 קואליציה 6 אופוזיציה.

יואב קיש: זו הסיטואציה כרגע.

יואב קיש: אז כל מי שאומר שאין ועדות כאלה בכנסת, נא להוריד טיפה את הטונים.

מרב מיכאלי: זה לא בסדר שאתם לא הוספתם לנו חבר - - -

מיקי רוזנטל: אתה אומר:

מיקי רוזנטל: אם יש גנב אחד, אז הגנב הבא הוא בסדר.

מיקי רוזנטל: זה מה שאתה מספר לנו עכשיו.

מרב מיכאלי: בדיוק.

מיקי רוזנטל: ביזיון.

מיקי רוזנטל: ביזיון.

יואב קיש: אנחנו מעלים להצבעה הצעה להרכב לוועדה המשותפת.

יואב קיש: מי בעד?

יואב קיש: מי נגד?

יואב קיש: בעד ההצעה – 9

יואב קיש: נמנעים – אין

יואב קיש: ההצעה התקבלה.

מיקי רוזנטל: רביזיה.

יואב קיש: רביזיה ב-15:35.